L 134/102
EL
Επίσημη Εφημερίδα της Ευρωπαϊκής Ένωσης
22.5.2023
Όσον αφορά τα εμπορεύματα που υπόκεινται σε υγειονομικούς και φυτοϋγειονομικούς κανόνες, οι δραστηριότητες εποπτείας της αγοράς και επιβολής της νομοθεσίας θα ενισχύσουν περαιτέρω τις ειδικές διαδικασίες που ορίζονται στους κανόνες που εφαρμόζονται για την είσοδο των εν λόγω εμπορευμάτων στη Βόρεια Ιρλανδία.
Επιπλέον, το Ηνωμένο Βασίλειο θα ενισχύσει τις οικείες δραστηριότητες παρακολούθησης και επιβολής της νομοθεσίας για την αποτελεσματική διαχείριση των κινδύνων που απορρέουν από τα εμπορεύματα που μεταφέρονται σε δέματα, αναγνωρίζοντας την ιδιαίτερη σημασία που αποδίδουν οι καταναλωτές στις εν λόγω μεταφορές.
Το Ηνωμένο Βασίλειο θα διατηρήσει επίσης το αυστηρό καθεστώς κυρώσεων για τις δραστηριότητες παράνομου εμπορίου και λαθρεμπορίου.
Οι δραστηριότητες αυτές θα παρακολουθούνται εκ του σύνεγγυς ώστε, εάν χρειαστεί, να αυξηθούν οι κυρώσεις που σχετίζονται με την κατάχρηση αυτών των νέων κανόνων με σκοπό τη μεταφορά εμπορευμάτων στην Ευρωπαϊκή Ένωση, προκειμένου να υπάρξει περαιτέρω αποτρεπτικός παράγοντας.
Το Ηνωμένο Βασίλειο θα λάβει αποτελεσματικά, αποτρεπτικά και αναλογικά μέτρα έναντι ενδεχόμενης μη συμμόρφωσης.
Τα μέτρα αυτά θα περιλαμβάνουν ανάλυση κινδύνου, μέτρα συμμόρφωσης βάσει κινδύνου και συνεχείς εκτιμήσεις κινδύνου των πληθυσμών των εμπόρων, που θα συνοδεύονται από κυρώσεις και ποινές.